google/wiki40b huggingface dataset:
Brian Eno

Liv og virke

Inspirert av blant annet den minimalistiske komponisten John Cage begynte Eno  tidlig å eksperimentere med musikk. Han prøvde seg som klassisk musiker, men tok i 1972 veien over til art-pop-bandet Roxy Music som han startet sammen med Bryan Ferry. Etter to album sluttet han i Roxy Music og startet en solokarriere. De tidligste soloalbumene består av vokalpop, mens platene etter Before and After Science (1978) hovedsakelig er instrumentale.
Etter et biluhell i 1975 ble Eno sengeliggende oppmerksom på at musikk bare kan være en del av omgivelsene, ikke noe man må lytte til. Dette førte til dannelsen av genren ambient music og en rekke plater, for eksempel Music For Airports.  I 2005 vendte han tilbake til sangen med albumet Another Day on Earth. I 2008 utkom et nytt album med David Byrne fra Talking Heads.
Eno ble på slutten av 1970-tallet en svært ettertraktet og genierklært produsent. Han har samarbeidet med og produsert plater for mange andre musikere som Robert Fripp, John Cale, Nico, Camel, Robert Wyatt, U2, Ultravox, Talking Heads og Coldplay. Eno var med som musiker og delvis som medkomponist på tre av David Bowies mest innflytelsesrike album på slutten av 1970-tallet: Low, "Heroes" og Lodger. De gjenopptok samarbeidet på 1. Outside fra 1995, der Eno også var medprodusent. I 1978 satte han sammen samlealbumet No New York, som dokumenterer den innflytelsesrike no wave-scenen i New York med artister som James Chance og Lydia Lunch.
I 1994 ble han bedt om å komponere den seks sekunder lange startmelodien til Windows 95. Dette gjorde han – på sin Apple Macintosh.
Som billedkunstner har Eno lagd videoer, bøker og installasjoner. Best kjent er hans «77 Million Paintings» (2006) som står utstilt på Sørlandets kunstmuseum fram til 20. september 2008.
Trappeheis

En trappeheis er en type heis som går langs en trapp og følger trappens løp. Den består vanligvis av en skinne som er montert langs trappen, og en heis-enhet som går opp og ned langs skinnen. Trappeheiser blir blant annet brukt i bygg der det er behov for heis, for eksempel som et hjelpemiddel for funksjonshemmede, men hvor det ikke er plass til en vanlig heissjakt. Innretning tar opp en del av trappeløpet og trappeheis for rullestol er særlig plasskrevende. Trappeheiser kan vanligvis bære kun én person om gangen.

Historie

Trappeheisen i moderne tid ble introdusert av C.C. Crispen fra Pennsylvania på 1920-tallet, som han kalte "Inclin-ator". Før dette, hevder imidlertid historikeren David Starkey at Henrik VIII av England fikk laget en "stol.. som går opp og ned trappen", dratt av tjenere ved hjelp av et taljesystem .

Design

Trappeheiser består av en skinne som festes i trappetrinn eller  vegg, og som følger trappen opp én eller flere etasjer, langs inn- eller utsiden av trappeløpet. Langs skinnen er hull eller tagger, som muliggjør fremdrift av en heis-enhet langs skinnen ved hjelp av et motorisert tannhjul. Motoren drives vanligvis av elektrisitet, hvor moderne trappeheiser har batteri innebygget i heisenheten, som lades i topp eller bunn av trappen. Fremdriften av heis-enheten styres av brukeren på heisenheten, eller ved hjelp av en knapp i topp eller bunn av trappen.
Fremdriften kan besørges av en vire, et kjede, en skrue eller tannhjul på tannstang.

Sikkerhet

Trappeheiser har høye krav til sikkerhet, ettersom brukere kan være sårbare og at trappen kan brukes av andre. Heisene er regulert av Maskindirektivet . For sikkerheten til brukere er hastigheten til trappeheisen vanligvis begrenset til 0.15 meter per sekund, og heiser må ha tilstrekkelig mulighet til å spenne fast passasjerer. Moderne trappeheiser har i tillegg fotbrett for å unngå at føtter klemmes mellom trinn og heis-enhet, og funksjoner som stopper heisen om den treffer gjenstander eller personer underveis.
Ronnie Carroll

Bakgrunn

Carroll ble født Ronald Cleghorn i Belfast i Nord-Irland i 1934, som sønn av en rørlegger. Han fikk sin første hitsingel i 1956 med «Walk Hand in Hand» på  Philips Records.
Han er den eneste sangeren som har representert Storbritannia i Eurovision Song Contest to år på rad. Etter å ha deltatt i den britiske finalen i 1960 med sangen «Girl with a Curl», vant han konkurransen i 1962 og representerte Storbritannia i Eurovision samme år med sangen «Ring-A-Ding Girl». Han endte på delt fjerdeplass, og fikk en ny fjerdeplass da han deltok på nytt i 1963 med «Say Wonderful Things». I samme periode fikk han to topp ti-hiter på den britiske hitlisten: en tredjeplass med «Roses Are Red (My Love)» i 1962 og en sjetteplass med Eurovision-bidraget «Say Wonderful Things» i 1963. Han klarte imidlertid ikke å følge opp suksessen og kom ikke inn på den britiske singellisten siden. Han jobbet siden som underholder på ulike cruiseskip, blant annet om bord på MS «Queen Elizabeth 2» sammen med John Marcangelo som var trommeslager i Ronnie Carroll Orchestra. Han spilte også rollen som popmusikeren «Ronnie» i filmen Man in the Dark (1965).
I 2005 slapp han comeback-albumet, Back on Song.

Politisk karriere

Carroll stilte til valg i hjemkretsen sin, Hampstead and Highgate, i parlamentsvalget i Storbritannia 1997 – samt suppleringsvalget i Uxbridge samme år. Han stilte til valg som representant for Rainbow Alliance. Han var også på valg i suppleringsvalget i Haltemprice and Howden i 2008, som kandidat for sitt eget parti, Make Politicians History. Han fikk kun 29 stemmer, selv om han på forhånd hadde sagt at han prøvde å få null stemmer og deretter havne i historiebøkene.
Under parlamentsvalget i 2015 prøvde han på nytt å stille til valg – under navnet «The Eurovisionary Carroll». Fristen for å stille til valg var 9. april 2015, kun fire dager før han døde. Valget var imidlertid først 7. mai, men valgloven gjorde at avdøde Carroll likevel stilte til valg. I valget fikk han 113 stemmer og endte som nummer seks av syv kandidater i valgkretsen Hampstead and Kilburn.

Privatliv

Han møtte sin første kone, Millicent Martin, på jobb i et varieté-teater, og paret var gift fra 1958 til 1965. Han var senere gift med olympiske løperen June Paul, som han drev en nattklubb med i Grenada. Nattklubben gikk imidlertid dårlig, og Carroll ble slått konkurs i 1974. Samtidig ble ekteskapet med Paul oppløst. Carroll giftet seg senere for tredje gang, med sørafrikansk-fødte Glenda Kentridge. 
Mot slutten av livet bodde han i Hampstead, nord i London, og var stadig på luften i innringer-programmer på radiokanalen BBC London 94.9. Han døde i London 13. april 2015 etter kort tids sykdom. Han ble 80 år. Han etterlot seg to sønner med June Paul og en datter og sønn med Glenda Kentridge.
Makrospråk

Makrospråk er en kategori som ble introdusert i den internasjonale standarden ISO 639 for språkkoder. Makrospråk er grupper av nært beslektede språk som ofte regnes som dialekter av ett og samme språk av ulike grunner. Språka som danner et makrospråk er ofte gjensidig uforståelige, for eksempel flere av variantene av nahuatl og zapotekisk. Mange indianske språk er makrospråk fordi de europeiske okkupantene klassifiserte alle språka som ble snakka av en etnisk gruppe som ett enkelt språk, selv om det i realiteten dreide seg om ulike språk. Norsk regnes også som er makrospråk, med variantene bokmål og nynorsk; i dette tilfellet er inndelinga gjort etter skriftspråket, og det er heller ikke snakk om gjensidig uforståelighet. Det er i alt 56 makrospråk i ISO 639-3.
Torsken

Skrivemåte

1306: «Thoskar»; 1490: «Toskana»; 1567: «Thoskenn»; 1661: «Torschen»; 1865: «Thorsken»

Politikk

Ved valget til nytt kommunestyre i 2015 fikk Arbeiderpartiet ni mandater og Senterpartiet fikk seks mandater. Det var også de to eneste partiene som stilte lister ved valget. Ordfører ble dermed Fred Ove Flakstad fra Arbeiderpartiet.

Kommunevåpenet

Kommunevåpenet er et ankerkors i gult på svart bakgrunn. Ankerkorset har særlig blitt brukt i kirker på kysten, og er et eldgammelt kristent symbol. Det symboliserer på den ene siden kampen for tilværelsen (korset) og på den annen side ei trygg havn (ankeret). Kommunevåpenet sier dermed noe om kommunens beliggenhet og om utfordringene folket står overfor i de omgivelsene de lever i. Ivar Enoksen stod bak både idé og utforming for kommunevåpenet.

Tusenårssted

Kommunens tusenårssted er Grunnfarnesbotn, som er en plass med mye historie, helt tilbake fra vikingtiden og frem til i dag.
I forbindelse med 100-årsmarkeringen for unionsoppløsningen ble det fremført et sagaspill på tusenårsstedet, skrevet av Ivar Enoksen.

Bygda Torsken

Fiskeværet Torsken (ca. 150 innbyggere, 2011) er bygda som kommunen har sitt navn fra. Rett ovenfor fiskeværet ligger en fjellformasjon som tidligere lignet litt på en torsk med hode og spole. Dette fjellet er ifølge tradisjonen opphavet til navnet på bygda og kirkestedet, senere også kommunen. Denne formasjonen har nå rast ut.
Den fiskerike fjorden med samme navn har til alle tider gitt et godt livsgrunnlag for folk her og har trukket mange fiskere til stedet. På stedet finner vi nå matfiskoppdrett (laks og ørret), lakseslakteri, fiskebruk som tar mot sild og hvitfisk og isoporkassefabrikk som leverer til Midt-Troms.
Midt i bygda ligger det et grendehus. Der møtes man i spesielle anledninger som 17. mai, juletrefest og bygdefester. Det er også en stor gymsal i dette grendehuset, hvor barn fra Torsken fra tid til annen møtes til forskjellige aktiviteter, som for eksempel fotball. Bygda hadde skole og barnehage i samme bygg, men det ble nedlagt for noen år siden. Nå har bygda familiebarnehage. Skolebarn må dra over skaret til Gryllefjord med buss. 
Tettstedet Torsken har også en matbutikk og en kiosk.
Smutthullet Cafe & Pub og rorbuanlegget Eidebrygga tilbyr overnatting og utleie av båter.

Torsken kirke

Torsken kirke har en spesiell historie. Mye tyder på at det først fantes en fiskerkirke her, reist av bygdefolk og fiskere en gang i middelalderen. Senere ble det reist en kirke som stod like bortenfor dagens kirkebygg. Denne ble revet og gjenreist i 1784. Her fins mange klenodier fra 1400-tallet og frem til vår tid.
Presterekka har bestått av mange personligheter som har satt sitt preg på omgivelsene. Mest kjent er kanskje Svend Pellar, som skulle være utdannet i Wittenberg, Peter Ursin, som hadde mange beskrivelser på vers fra den tida han praktiserte, – og ikke minst Ingrid Bjerkås, landets første kvinnelige prest.
Sommeren 2006 ble en sanggudstjeneste i Torsken kirke filmet.
Norra Lagnö

Norra Lagnö er et tettsted i Värmdö kommune i Stockholms län i landskapet Uppland i Sverige. I 2010 hadde tettstedet 332 innbyggere.
Norra Lagnö er ikke en øy, men en halvøy som henger sammen med Värmdö og ligger omtrent to kilometer nord for Gustavsberg. Stedets første eiendom heter Lagnö gård, som er fra 1850-tallet og som ligger sentralt i området.
Fra Norra Lagnö fergeleie kan man reise videre med bilferje til Tynningö eller med båt videre til resten av den store skjærgården. På Norra Lagnö finnes det skole og barnehage.
Diplomatarium Norvegicum

Diplomatarium Norvegicum (DN) er en kildesamling av norske brev og dokumenter, fra den eldste tid inntil 1570. Diplomatarium Norvegicum gjengir innholdet i dokumentene ordrett på originalspråket (latin og norrønt) og er et sentralt verk for alle som arbeider med norsk middelalderhistorie. Det er utgitt 23 bind med tilsammen 19 000 dokumenter. Første bind kom i 1847 og det hittil siste kom i 2011. Serien utgis ved Seksjon for kildeutgivelse, Riksarkivet.

Kilder og innhold

Brevene stammer fra mange forskjellige kilder. Mange fantes i statsarkivet i København, noen fra biblioteker og private samlinger i Norge, i hansabyenes arkiver. Enkelte var å finne omkring på gårdene, og enkelte fantes bare i avskrift, fordi originalene var gått tapt. Et av de viktigste arkivene er Vatikanarkivet i Roma, hvor man kan finne korrespondansen mellom pavestolen og norske konger og geistlige. 1859–61 var P. A. Munch i Roma for å lete etter diplomer som angikk Norge. Undersøkelsene ble fortsatt av Gustav Storm, Alexander Bugge og Oluf Kolsrud. I 1919 ble det innledet et samarbeid med Danmark og Sverige om undersøkelsene i Vatikanet, men man lyktes ikke med å få adgang til pønitentiariets arkiv, hvor det ble oppbevart ansøkninger om syndsforlatelse. Først på 1980-tallet ble dette arkivet åpnet.
Foruten selve teksten inneholder Diplomatarium Norvegicum et lite sammendrag på norsk av innholdet i hvert brev, opplysninger om dato og avsendersted, samt enkelte bibliografiske opplysninger.
Brevene i Diplomatarium Norvegicum er skrevet på en rekke språk, først og fremst gammelnorsk og latin, men også gammeldansk, gammelsvensk og mellomnedertysk. De nyeste brevene er skrevet på mellomnorsk eller dansk. I middelalderen hadde man ingen fast ortografi, og brevene kan derfor være vanskelige å tyde for en ikke-spesialist.

Tilgjengelighet og pålitelighet

Siden de mange bindene av Diplomatarium Norvegicum er vanskelig tilgjengelige utenom de største bibliotekene, finnes de 21 første bindene i søkbar versjon på internett som en del av Dokumentasjonsprosjektet.
Selv om utgaven skal være en nøyaktig gjengivelse av diplomene på originalspråket, er det påvist mange feil – mange av dem alvorlige – ikke minst i de eldste bindene. Diplomatarium Norvegicum kan derfor ikke brukes kritikkløst.

Kommende bind i serien

Bind 20 ble ved utgiver Alexander Bugges død liggende ufullført. Nå er arbeidet med å ferdigstille dette bindet, samt å utarbeide register til både bind 19 og 20, i gang ved Seksjon for kildeutgivelse, Riksarkivet. Bind 24 i serien er også påbegynt. Det finnes fremdeles upubliserte middelalderdokumenter til flere bind i serien.
Show Chow

Show Chow er en gruppe artister fra Egersund, Rogaland, som driver med musikk og revy. Gruppen består av Arnt Olav Klippenberg, Øystein Ellingsen, Sven Arne Petersson og Jan Ivar Peterson. Mange andre har vært innom gruppen i løpet av årene den har eksistert. Gruppen startet opp i 1981. De har gitt ut en rekke CD-er og de har satt opp en rekke revyer og kabareter i Egersund og Rogaland forøvrig.
De skriver musikken selv og sangene har til tider vært mye å høre på radio. Flere av sangene har lokalt innhold. Tekstene er stort sett skrevet av Arnt Olav Klippenberg mens musikken er det Øystein Ellingsen som står for.
Show Chow startet med sin første forestilling i den lokale kinoen tirsdag 11. august 1981. De forteller at de på forhånd fikk klar beskjed om at dette ikke ville gå noe bra siden folk i Egersund ikke gikk ut på kultur på den tida. Til deres egen og andre overraskelse ble forestillingen utsolgt og to uker senere leide de kinoen igjen. Resten er historie.
I 2005 fikk gruppa Eigersund kommunes kulturpris. På det tidspunktet hadde de holdt sammen i 24 år.
Show Chow har stadig store prosjekter på gang. I 2007 hadde de suksess med revyen Okkahoma og i 2008 har de spilt 29 utsolgte forestillinger av revyen Egersund 2000 å okka, som prøver å pirke i Stavanger 2008, kulturbyåret.
I 2008 ble Show Chow utnevnt til «Årets Dalbuer» av avisen Dalane Tidende. 
Show Chows Beste sanger, som kom ut i 2005, solgte bra i Sør-Rogaland. Da gruppa avsluttet jubileumsåret med konsert i romjula 2006, var allsangfaktoren høy. Selv folk som ikke var født da gruppa ble dannet, kunne sangene.
Sucheng

Sucheng (kinesisk: 宿城区; pinyin: Sùchéng Qū) er et kinesisk bydistrikt i byprefekturet Suqian i provinsen Jiangsu i det sentrale Kina.
Det har et areal på 866 km² og teller ca. 850.000 innbyggere (2004).

Fyrtårn

Byen har et stort fyrtårn som er en stor besøkerattraksjon. Fyret har betydd redningen for tre store passasjerskip, i 1766, 1853 og 1925. Alle skipene hadde om lag 250 passasjerer.
Cosmiomorpha decliva

Utseende

En middelsstor (ca. 25 millimeter), rødbrun gullbasse uten metallisk glans. Hannene mangler horn men har forlengede bein, særlig forbeina er påfallende lange.

Utbredelse

Arten er utbredt i Kina, Taiwan og Vietnam.
Cornelis Cort

Cornelis Cort (født 1536 død 17. mars 1578) var en nederlandsk gravør som var født i Hoorn i Nederland og studerte gravering under Hieronymus Cockx fra Antwerpen. Døde i Roma i 1578.
Belgias arbeiderparti

Partij van de Arbeid van België (PVDA) (på nederlandsk) eller Parti du Travail de Belgique (PTB) (på  fransk) er et kommunistisk politisk parti i Belgia. Det er et av få partier i Belgia som vender seg både til franskspråklige og nederlandskspråklige velgere. Det har ingen representasjon i det belgiske parlamentet.
Partiet har de siste årene arrangert Det internasjonale kommunistiske seminaret, som har blitt en årlig møteplass for kommunistpartier.
Slegge

Bruk

Slegger kan brukes til å bryte løs stein og grunn og rive ned byggverk. De er viktige redskap i byggekunst, utbygging av transportveier, i gruvedrift og geologisk feltarbeid.
Slegger er også omtalt i kunst og andre offentlige uttrykk, blant annet i det kjente diktet Sleggja av Olav H. Hauge og i sangen Sledgehammer av Peter Gabriel. Slegger kan symbolisere vold og kraft, anleggsarbeid og arbeiderbevegelse. Redskapet er også brukt som retorisk metafor for tungtslående, ureflekterte argumenter.
Marlon Harewood

Nottingham Forest

Harewood var et resultat av Nottingham Forests ungdomssatsing, hvor han var kjent som "Alf" og gjorde sin debut i 1998. Samme året ble han utlånt til den finske klubben FC Haka i Veikkausliiga. Han fikk erfaring utenlands og bidro til å vinne både den finske serien og cupen med klubben. Etter at låneavtalen med Haka hadde gått ut ble han utleid  på nytt, denne gang til Ipswich Town. Her spilte han bare 6 kamper og scoret ett mål. Da han kom tilbake til Nottingham Forest, var han en av de mest målfarlige spissene i divisjonen. Han scoret 51 mål på 124 ligakamper. Han og kompisen David Johnson utgjorde en av de mest fryktede spissduoene i divisjonen.

West Ham

Han kom til West Ham i november 2003 for en prislapp på £500 000. Harewood var toppscorer i West Ham i 2003/2004 med totalt 23 mål. West Ham spilte play-off i 2005, men klarte å beholde plassen. Harewood scoret 14 mål den sesongen. I november 2006 scoret han et avgjørende mål i de siste minuttene hjemme på Upton Park.

Aston Villa

Harewood signerte for Aston Villa 17. juli 2007 for £4 millioner. Harewood scoret sitt hundrende ligamål mot Blackburn Rovers, i en kamp Aston Villa vant 4-0 på Ewood Park 28. november 2007. 
Harewood har uansett ikke blitt noen suksess på Villa Park og har bare startet en seriekamp for klubben etter at han kom. Siste halvdel av 08/09-sesongen ble han lånt ut til Wolverhampton. De hadde i låneavtalen en opsjon på kjøp, men valgte å ikke utnytte den etter at klubben rykket opp til Premier League. Preseason 2009 var preget av skadeavbrekk, og i september 2009 ble Marlon lånt ut til Newcastle United for tre måneder. Der hjemmedebuterte han med mål etter å ha kommet inn som innbytter i sin andre kamp for klubben. Harewood ble skadet etter oppholdet i Newcastle og ble sommeren 2010 frigitt av Aston Villa sammen med blant andre Wilfred Bouma.

Blackpool

11. august 2010 skrev han under en toårskontrakt med Blackpool etter å ha vært på prøvespill for klubben.
Ovidiu Hoban

Landslaget

4. juni 2013 fikk han sin første landskamp for Romania mot Trinidad og Tobago.
Han ble tatt ut i Romanias EM-tropp til EM i Frankrike 2016.
4. Oslo speidergruppe

4. Oslo speidergruppe ble stiftet som 4. Kristiania 26. januar 1920, men endret navn i 1924. Den ble reorganisert etter krigen og hadde stor aktivitet særlig på 50-,60- og 70-tallet. 
Speidergruppen tilhørte Oslospeiderne under Norges speiderforbund (opprinnelig Norsk Speiderguttforbund), og holdt fra slutten av 50-tallet til på Bolteløkka skole og i Frydenlundsgate, senere i Fagerborg menighetshus. Gruppen kjøpte i 1948 hytta Nordstua som ligger på Bessliåsen ved Rognlivann i Lommedalen. Den ble kalt Fjeros etter navnet på speidergruppen.
4. Oslo speidergruppe var arrangør av NM i speiding 2001 som ble avholdt ved Holmenkollen i Oslo. 
Aktiviteten i speidergruppen dalte utover 2000-tallet og den ble lagt ned i 2013.
I 2012 stiftet seniorene 4. Oslo Fagerborg St. Georgs Gilde, som er tilsluttet St. Georgs Gildene i Norge. Gildet disponerer speiderhytta Fjeros etter avtale med Oslo Krets av Norges speiderforbund. Seniorspeiderne har støttet aktivt opp om støttekonsertene The Hollies har gitt i Norge de senere år. Overskuddet har gått til Bayalpata sykehus i Nepal, som drives av hjelpeorganisasjonen Possible. .
Kongsvinger krematorium

Kongsvinger krematorium er like øst for Vinger kirke på Kongsvinger.
Krematoriet ble opprinnelig oppført tidlig på 1970-tallet, mens et nytt byggetrinn stod klart i 2001. I 2009 ble krematoriet oppgradert ved Arkitektene AS, slik at det skal oppfylle dagens strenge utslippsbestemmelser.
Krematoriet har et livssynsnøytralt seremonirom med 160 sitteplasser. Det betjener deler av det sørlige Hedmark og øvre Romerike, og er eneste krematorium i drift i Hedmark fylke.
Det er urnelund ved krematoriet, og Vinger kirkegård er ikke langt unna.
Danske Dramatikere

Danske Dramatikere er et fagforbund for dramatikere innen for teater, radio, TV og film, forlibrettister samt for oversettere og bearbeidere av dramatikk. Forbundet har i dag (2009) 301 medlemmer.
Forbundet ble grunnlagt 9. mars 1906 på initiativ av Emma Gad med det formål å ivareta dramatikernes opphavsrett, som var blitt sikret ved Bernkonvensjonen om vern av litterære og kunstneriske verk fra 1886, som Danmark tiltrådte i 1903.
Ved forbundets 50-årsjubileums den 9. mars 1956 ble Danske Dramatikeres Hæderspris innstiftet.
Philoscaptus

Levevis

Generelt for Pentodontini lever larvene under bakken, i jorda eller nedgravd i sand. Mens de fleste andre hornbiller er skogsinsekter forekommer Pentodontini ofte i relativt tørre områder. Noen av artene kan gjøre en del skade i jordbruket ved at larvene spiser røtter.

Utbredelse

Slekten er utbredt i Sør-Amerika (Brasil, Argentina og Uruguay).
Horns Rev

Horns Rev er et 40 km langt rev som strekker seg ut i Nordsjøen utenfor Blåvandshuk i en avstand på 14 til 20 kilometer fra vestkysten av Jylland i Danmark. Det er en nå underjordisk moreneavsatt i Saale-istiden.
Revet var i århundrer beryktet som et av de farligste stedene for skip som seilte langs danskekysten. Etter av fyrtårnet ved Blåvand ble reist, forsvant det meste av faren. Men selv etter at fyret ble reist, har det skjedd ulykker ved revet.

Vindmøllepark

Selskapet Elsam (DONG) konstruerte i 2002 verdens største vindmøllepark på revet, samt den første vindmøllepark i Nordsjøen. Parken består av 80 vindmøller med en kapasitet på 2,0 MW pr. enhet. Del 2 av utbyggingen av Horns rev skal stå ferdig innen utgangen av 2009, denne utbyggingen består av ytterligere 95 vindmøller med en kapasitet på 2,3 MW pr. enhet, pluss 3 teslmøller på opptil 5,0 MW pr. enhet.
Gourdon Peak

Gourdon Peak er et fjell 1 km nord for Wandel Peak, en av de høyeste toppene på en rygg som strekker seg fra nord til sør på Booth Island i Wilhelm Archipelago i Antarktis. Det ble først kartlagt av Den franske antarktisekspedisjonen, 1903–05, under Jean-Baptiste Charcot, og ble navngitt av ham etter Ernest Gourdon som var geolog på ekspedisjonen.